เปิดล้างหนี้บัตรเครดิต
กรมบังคับคดีจับมือบัตรกรุงไทย จัดมหกรรมไกล่เกลี่ยหนี้ทั่วประเทศร่อนจดหมายเชิญลูกหนี้ 1.2 หมื่นราย
21 ก.พ. 2559

กรมบังคับคดีจับมือบัตรกรุงไทย จัดมหกรรมไกล่เกลี่ยหนี้ทั่วประเทศร่อนจดหมายเชิญลูกหนี้ 1.2 หมื่นราย
น.ส.ชลธร มีวงศ์อุโฆษ หัวหน้าศูนย์ไกล่เกลี่ย กรมบังคับคดี เปิดเผยว่าทางกรมร่วมมือกับบริษัท บัตรกรุงไทย (เคทีซี) จัดงานมหกรรมไกล่เกลี่ยชั้นบังคับคดี โดยได้ส่งจดหมายเชิญลูกหนี้บัตรเครดิตเคทีซีที่อยู่ในชั้นบังคับคดีกว่า 1.2 หมื่นราย โดยเฉลี่ยเป็นหนี้รายละ ประมาณ 1 แสนบาท  เข้ามาไกล่เกลี่ยหนี้
ทั้งนี้ เพื่อจะได้ไม่ต้องถูกบังคับคดีหรือถูกยึดอายัดทรัพย์สิน ซึ่งแนวทางการเจรจาไกล่เกลี่ยจะมีทั้งการลดดอกเบี้ยลดค่าเบี้ยปรับ หรือมีการผ่อนปรนขยายระยะเวลาการชำระหนี้ ซึ่งขึ้นอยู่กับเคทีซีจะพิจารณาเป็นรายๆ ไป
น.ส.ชลธร กล่าวว่า การจัดงานมหกรรมไกล่เกลี่ยในครั้งนี้ เป็นการทำงานเชิงรุกของกรมบังคับคดีและยังมีนโยบายขยายความร่วมมือไปยังสถาบันการเงินอื่นๆ ทั้งภาครัฐและเอกชน
รวมทั้งผู้ประกอบธุรกิจบัตรเครดิต บริษัทลิซซิ่ง ให้เข้าร่วมโครงการไกล่เกลี่ยหนี้มากขึ้น เพื่อสร้างภาพลักษณ์ที่ดีในการช่วยแก้ไขปัญหาหนี้เสีย และถือว่าเป็นนโยบายสำคัญที่จะลดปัญหาหนี้ภาคครัวเรือน หรือลูกหนี้รายย่อยภาคประชาชน
อย่างไรก็ตาม ภายในปี 2559 ทั้งปี กรมบังคับคดีมีการจัดมหกรรมไกล่เกลี่ยหนี้ร่วมกับบัตรกรุงไทยให้ครอบคลุม ทุกภูมิภาค โดยมีโครงการจะจัดงานดังกล่าวจำนวน 5 ครั้ง
โดยเริ่มครั้งแรกในวันที่ 20 ก.พ. ซึ่งมีการจัดงานที่กรมบังคับคดี กทม. ซึ่งปรากฏว่ามีลูกหนี้เข้ามาเจรจา 863 ราย แยกเป็นลูกหนี้กลุ่มลงทะเบียนทั้งหมด 780 ราย มียอดภาระหนี้ 144 ล้านบาท เจรจาสำเร็จ 718 ราย ภาระหนี้รวม 131 ล้านบาท
นอกจากนี้ จะต้องกลับไปพิจารณาอีกครั้ง 68 ราย ภาระหนี้รวม 13 ล้านบาท เป็นลูกหนี้ที่เข้ามาเจรจาเอง 77 ราย
สำหรับครั้งที่ 2 จัดงานวันที่ 20 มี.ค. ที่ จ.กาญจนบุรี  ครั้งที่ 3 จัดงานวันที่ 19 เม.ย. ที่ อ.หาดใหญ่ จ.สงขลา ครั้งที่ 4 จัดวันที่ 18 ก.ย. ที่ จ. อุบลราชธานี และครั้งที่ 5 จัดวันที่ 20 พ.ย. ที่ จ.พิษณุโลก
สำหรับผลการดำเนินการจัดไกล่เกลี่ยร่วมกับเคทีซีในปี 2558 ที่ผ่านมาถือว่าประสบความสำเร็จ มีลูกหนี้รับเงื่อนไข 1,900 ราย คิดเป็นหนี้ 323 ล้านบาท